የአትክልት ተራ ገበያ ማዕከል ነጋዴዎች በማዕከሉ ሕገወጥ ንግድ ተንሰራፍቷል አሉ
 የአትክልት ተራ ገበያ ማዕከል ነጋዴዎች በማዕከሉ ከፍተኛ የሆነ ሕገወጥ ንግድ መንሰራፋቱን፣ በገበያ ማዕከሉ ያለውን ችግር ለመቅረፍ የተቋቋመው ግብረ ኃይል ችግሩን ከመቅረፍ ይልቅ የችግሩ መንስዔ እየሆነ ነው ሲሉ ወቀሱ፡፡በማዕከሉ የንግድ ማከናወኛ ቦታ ይዘውና ንግድ ፈቃድ አውጥተው የሚንቀሳቀሱ ነጋዴዎች ቁጥር ከሦስት መቶ በላይ ቢሆንም፣ በየቀኑ አንድ ሺሕ የሚሆኑ ሕገወጥ ነጋዴዎች በገበያ ማዕከሉ መሀል መንገድ ላይ ያለ ደረሰኝና ሥርዓት በጎደለው መንገድ ንግድ ሲያከናውኑ፣ የተቋቋመው ግብረ ኃይል ከማስቆም ይልቅ ከለላ እየሰጠ ነው ብለዋል፡፡የገበያ ማዕከሉ ነጋዴዎች አቤቱታ ለማቅረብ ተፈራርመው ለሚመለከታቸው የአራዳ ክፍለ ከተማ ኃላፊዎች ቢያስገቡም ምላሽ አለማግኘታቸውን ይገልጻሉ፡፡ቅሬታቸውን ለሪፖርተር ያቀረቡት ነጋዴዎቹ፣ ‹‹ግብረ ኃይሉ ከተቋቋመ ጊዜ ጀምሮ በአትክልት ተራ የገበያ ማዕከል በከፍተኛ ሁኔታ ሕገወጥ ነጋዴ እንዲበራከት አድርገዋል፡፡ ለሕገወጥ ነጋዴ በተደራጀ መንገድ ሽፋን እየሰጡ ይገኛሉ፡፡ በዚህ የተነሳም ችግር ውስጥ ወድቀናል፤›› ብለዋል፡፡የኢትዮጵያ ገቢዎችና ጉምሩክ ባለሥልጣን በዚሁ የገበያ ማዕከል ደረሰኝ የሚቆረጥበት ሕጋዊ ንግድ እንዲኖር ማድረጉ ተገቢ መሆኑን በበጎነት የጠቀሱት ነጋዴዎቹ፣ አትክልትና ፍራፍሬ የተጨማሪ እሴት ታክስ ሥርዓት ውስጥ እንዲገባ መደረጉ ግን አግባብ አለመሆኑን ገልጸዋል፡፡አግባብ ያልሆነ የታክስ ዓይነት ተጥሎባቸውም ቢሆን ያለ ደረሰኝ ሕገወጥ ንግድ እያንቀሳቀሱ የሚገኙ ከአንድ ሺሕ በላይ ነጋዴዎችን ግብረ ኃይሉ ቸል ማለቱ የሕጋዊ ነጋዴዎችን ህልውና እየተፈታተነው መሆኑን ጠቁመዋል፡፡ የመብትና የሕግ ጥያቄ የሚያነሱ ነጋዴዎችም በግብረ ኃይሉ በኩል ምላሽ ማግኘት ሲገባቸው እየታሠሩ ነው ብለዋል፡፡በአራዳ ክፍለ ከተማ የንግድ መምርያ ኃላፊ አቶ በፈቃዱ ሰለሞን ጉዳዩን በተመለከተ ከሪፖርተር ለቀረበላቸው ጥያቄ፣ የአትክልት ተራ የንግድ እንቅስቃሴ በሕግ እንዲመራ ለማድረግ ሥራዎች መጀመራቸውን፣ ከእነዚህም መካከል አንዱ የደረሰኝ ግብይት መሆኑን ጠቅሰው ይህ ተግባራዊ በሚሆንበት ጊዜ የተለያዩ ችግሮች ጎን ለጎን መከሰት መጀመራቸውን ገልጸዋል፡፡በዋናነት የንግድ ማዕከሉ በደረሰኝ እንዲሠራ የተፈለገበት ምክንያት አዲስ አበባ የምታገኘውን አትክልትና ፍራፍሬ ከ75 በመቶ በላይ የሚያቀርበው ይህ ማዕከል በመሆኑ ነው ብለው፣ ይህ ማዕከል ያለ ደረሰኝ መሥራቱ በአጠቃላይ የሆቴልና የሬስቶራንት ንግድ የታክስ ሥርዓት ላይ ችግር መፍጠሩን ጠቁመዋል፡፡በአጠቃላይ ያሉትን ችግሮች ለመቅረፍ አራት አጀንዳዎች መለየታቸውን፣ ከፌዴራል ገቢዎችና ጉምሩክ ባለሥልጣንና ከንግድ ሚኒስቴር ጋር በመሆን በቅርቡ ነጋዴዎችን ያሳተፈ ውይይት እንደሚካሄድ ጠቁመዋል፡፡   